இரும்பு(II) செலீனேட்டு

இரும்பு(II) செலீனேட்டு (Iron(II) selenate) FeSeO4 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். நீரிலி மற்றும் பல்வேறு நீரேற்று வடிவங்களில் இரும்பு(II) செலீனேட்டு காணப்படுகிறது. இச்சேர்மத்தின் ஐந்து நீரேற்றானது [Fe(H2O)4]SeO4•H2O என்ற கட்டமைப்பில் தொடர்புடைய இரும்பு(II) சல்பேட்டின் கட்டமைப்பை ஒத்துள்ளது. பச்சை நிறத்தில் ஒரு படிகத் திண்மமாக எழுநீரேற்றும் அறியப்படுகிறது. ஆனாலிது நிலைப்புத்தன்மை அற்றதாகும்.

தயாரிப்பு
80 பாகை செல்சியசு வெப்பநிலையில் நிறைவுற்ற சோடியம் செலினேட்டும் இரும்பு (II) சல்பேட்டும் வினைபுரிவதால்  இரும்பு(II) செலினேட்டு தயாரிக்கப்படுகிறது. அறை வெப்பநிலையில் குளிர்விக்கும் போது, படிக இரும்பு(II) செலினேட்டு கரைசலில் இருந்து வீழ்படிவாகக் கிடைக்கிறது.
 Na2SeO4 (sat.) + FeSO4 → Na2SO4 + FeSeO4

இரும்பு மற்றும் செலீனிக் அமிலம் இரண்டும் வினைபுரிவதாலும் இரும்பு(II) செலினேட்டை உருவாக்குகிறது, ஆனால் ஓர் உடன் விளைபொருளும் உருவாகும்.:

 Fe + H2SeO4 → FeSeO4 + H2↑
 3 Fe + 4 H2SeO4 → 3 FeSeO4 + Se + 4 H2O

செலீனியத்தின் ஆக்சோ எதிர்மின்னயனியைக்  கொண்ட பிற இனங்கள்
(NH4)2Fe(SeO4)2•6H2O மற்றும் K2Fe(SeO4)2•6H2O போன்ற இரட்டை உப்புகளான தட்டன் உப்புகளும் அறியப்படுகின்றன.

இரும்பு (Fe2+) உப்பைத் தவிர பெரிக் எனப்படும் இரும்பு (Fe3+) உப்பு, இரும்பு(III) செலீனேட்டு, Fe2(SeO4)3 உப்புகளும் அறியப்படுகின்றன.
இருப்பினும், இரும்பு(II) செலீனைட்டு (FeSeO3) அறியப்படவில்லை. இரும்பு(III) இன் செலினைட்டு மற்றும் பைரோசெலீனைட்டு தொடர்பான செய்திகள்  வெளியிடப்பட்டன.

மேற்கோள்கள் 

இரும்பு(II) சேர்மங்கள்
செலீனேட்டுகள்